**EGYÜTTMŰKÖDÉSI MEGÁLLAPODÁS**

Amely **Budapest Főváros VI. kerület Terézváros Önkormányzata** (székhely: 1067 Budapest, Eötvös u. 3., adószám: 15735698-2-42 , képviseli: Soproni Tamás polgármester**)** (a továbbiakban **Terézváros Önkormányzata**),

másrészről **Budapest Főváros VII. kerület Erzsébetváros Önkormányzata** (székhely: 1073 Budapest, Erzsébet krt. 6., adószám: 15735708-2-42, képviseli: Niedermüller Péter polgármester) (a továbbiakban **Erzsébetváros Önkormányzata**), együttesen a **Felek** között jött létre, az alábbi feltételekkel:

**Preambulum**

Magyarország helyi önkormányzatairól szóló 2011. évi CLXXXIX. törvény 13. § (1) bek. 15. pontja értelmében helyi közügy, valamint a helyben biztosítható közfeladatok körében ellátandó helyi önkormányzati feladat különösen a sport, és ifjúsági ügyek.

A szabadidősport és az azon keresztül megvalósuló egészségtudatos életmód támogatása hasznos és megtérülő társadalmi befektetés. Terézváros és Erzsébetváros Önkormányzatának célja, hogy intézményeiken keresztül segítsék egymást közhasznú és közérdekű célok megvalósításában.

Felek ezen feladatok és célok érdekében jelen okiratban foglaltak szerint kötnek egymással megállapodást.

1. **Megállapodás tárgya**

Felek megállapodnak, hogy a Hunyadi tér 12. szám alatt található műjégpálya használatát Terézváros Önkormányzata a VII. kerületi köznevelési intézmények számára térítésmentesen biztosítja 2019. december 7-től 2020. február 9-ig, megfelelő időjárási viszonyok esetén 2020. február 23-ig, a jégpálya üzemideje alatt, tanítási napokon délelőtt 12.00 és 15.00 között, illetve szabad kapacitás függvényében előre egyeztetett időpontban a 8-12 óra közötti idősávban.

1. **A szolgáltatás díja**
   1. Felek megállapodnak abban, hogy a műjégpálya igénybevétele ellenérték nélkül, azaz térítésmentesen történik.
   2. A használat ellenérték nélkül történő átengedésére tekintettel Erzsébetváros Önkormányzata vállalja, hogy a jégpálya üzemelésének időtartama alatt (december, január, február hónapban) havi legfeljebb 10 alkalommal egy fő pályafelügyelőt biztosít, Terézváros Önkormányzata által meghatározott időpontokban. Egyéb időpontokban Terézváros Önkormányzata a jégpálya megfelelő személyi biztosításáról gondoskodik.
2. **Felek jogai és kötelezettségei**
   1. Felek megállapodnak, hogy a műjégpályát az 1.1 pontban felsorolt intézmények tanulói szervezetten, pedagógusok kíséretében használhatják. Az esetleges balesetekért az intézmények és a kísérő pedagógusok vállalják a felelősséget. Erről Erzsébetváros Önkormányzata tájékoztatja a szolgáltatást igénybevevő intézmények vezetőit.
   2. Felek megállapodnak abban, hogy korcsolyaoktatás a szolgáltatás igénybevétele során nem biztosított. A helyszínen korcsolyabérlésre és korcsolyaélezésre van lehetőség.
   3. Felek rögzítik, hogy a műjégpálya használatára vonatkozó minden egyéb szabályról, a Házirend alapján (1. sz. melléklet) Erzsébetváros Önkormányzata tájékoztatja a szolgáltatást igénybevevő intézményeket.
3. **Kapcsolattartás**

Felek rögzítik, hogy az együttműködésre és kapcsolattartásra a következő személyeket jelölik ki:

**Terézváros Önkormányzata** részéről:

Név: Tóth Miklós

Telefonszám: 1/342-2305

E-mail: toth.miklos@terezvaros.hu

**Erzsébetváros Önkormányzata** részéről:

Név: Prógli Katalin kulturális és intézményi referens

Telefonszám: 1/462-3399

E-mail: progli.katalin@erzsebetvaros.hu

1. **Vegyes rendelkezések**
   1. A megállapodást bármely Fél jogosult a másik félhez intézett írásbeli nyilatkozattal, indoklás nélkül felmondani.
   2. Jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.
   3. A megállapodás 4 eredeti, egymással teljes egészében megegyező példányban készült, amelyekből 2 példány Terézváros Önkormányzatát, 2 példány pedig Erzsébetváros Önkormányzatát illeti meg.

Felek a jelen megállapodást átolvasták, értelmezték, és mint akaratukkal mindenben egyezőt jóváhagyólag írják alá.

Budapest, 2019. december……..

|  |  |
| --- | --- |
| ................................................................ | ................................................................ |
| **Budapest Főváros VI. kerület  Terézváros Önkormányzata**   képviseli: Soproni Tamás polgármester | **Budapest Főváros VII. kerület**  **Erzsébetváros Önkormányzata**  képviseli: Niedermüller Péter polgármester |
|  |  |
| Ellenjegyzem: | Ellenjegyzem: |
|  |  |
| ………………………………………. | ………………………………………. |
| dr. Mogyorósi Sándor  jegyző | dr. Laza Margit  jegyző |
|  |  |
| Pénzügyi ellenjegyző |  |
|  |  |
| ………………………………….. | ………………………………………. |
| Tóthné Kiss Éva Költségvetési- és Int.gazdálkodási  Főosztályvezető | Fitosné Zemanovics Zsuzsanna  Pénzügyi Iroda vezetője |

Melléklet: 1. sz. melléklet – Házirend

1. sz. melléklet

**A SZABADTÉRI KORCSOLYAPÁLYA HÁZIRENDJE**

1. A műjégpályát mindenki csak saját felelősségére használhatja! A jégpályát használók a szolgáltatások igénybevételével elfogadják a Hunyadi téri Műjégpálya házirendjét, biztonsági rendszabályait, és tudomásul veszik, hogy azok megszegésekor a pályafelügyelők a terület elhagyására kötelezhetik őket.

2. A műjégpálya területe alatt értendő: a jégfelület, a gumi, illetve faburkolattal borított kiszolgáló terület, és a palánktól számított 1 méteren belüli terület.

3. A műjégpálya a mellékelt „Nyitva tartás” szerint vehető igénybe.

4. A műjégpálya használatára jogosult minden VI. kerületi lakos lakcímkártyája felmutatása után, illetve a kerületben lévő intézmények tanulói diákigazolványuk, vagy az intézmény vezetője által kiállított igazolásuk felmutatása után. Ezek hiányában a belépés nem megengedett. A műjégpálya használatára jogosultak továbbá a kerületi intézmények dolgozói és családtagjaik.

5. A jégpályát 10 éven aluli gyermek még érvényes lakcímkártya vagy diákigazolvány felmutatása esetén is csak szülői vagy pedagógusi felügyelettel használhatja.

6. A jégpályán egy időben tartózkodó személyek számát kizárólagosan a jégpálya technikai üzemeltetője jogosult meghatározni.

A látogatói létszám a pálya méretéhez igazodva legfeljebb 60 fő.

7. A jégpálya jégfelújításának elrendelésére kizárólag az üzemeltető jogosult. A jégfelújítás idejére, az üzemeltető felszólítására a jégpályán tartózkodók kötelesek a pálya területét elhagyni.

8. A műjégpálya teljes területén és annak környezetében mindennemű szándékos rongálás, szemetelés (beleértve a jégfelület rongálását is) TILOS, ill. anyagi felelősségre vonással jár.

9. A műjégpálya kiszolgáló helyiségei csak utcai cipőben vagy élvédővel ellátott korcsolyában használhatóak.

10. A műjégpálya egész területén a rend fenntartásával megbízott személyek és az üzemeltető helyszínen tartózkodó képviselője jogosultak intézkedni. Kérésükre a lakcímkártya, illetve diákigazolvány felmutatása kötelező. A létszám ellenőrzése, illetve a létszám megfelelő mindenkori szabályozása a biztonság és balesetveszély elkerülése érdekében a pályafelügyelők hatásköre. A pályafelügyelők ezzel kapcsolatos intézkedéseit a látogatóknak kötelességük elfogadni és betartani. A látogatók a felszólításra kötelesek a pályát elhagyni.

11. A műjégpálya területére behozott értékekért, tárgyakért felelősséget nem vállalunk.

12. A műjégpályát használni csak rendeltetésének megfelelően szabad. A jégre lépni cipőben, étellel, itallal, vagy bárminemű csomaggal, bottal, vagy egyéb balesetveszélyt rejtő tárggyal SZIGORÚAN TILOS! A pályán sapka és kesztyű viselése kötelező!

13. A műjégpályán a folyamatos korcsolyázást, a haladást akadályozni, a kijelölt menetiránnyal szemben korcsolyázni TILOS! Egymás testi épségére vigyázva kell korcsolyázniuk. A jégpálya kizárólag jégkorcsolyázásra használható.

14. Tudati állapotot befolyásoló szer, alkohol hatása alatt álló személynek jégre lépni TILOS!

15. A műjégpálya teljes területén dohányozni TILOS!

17. A jégfelületen TILOS a mobiltelefon használata!

18. Baleset esetén az elsősegély doboz a faházban található. Amennyiben bármilyen baleset történik, kérjük, haladéktalanul értesítsék a pályafelügyelőket!

19. A házirendben foglalt szabályok megsértése figyelmeztetést, végső soron a műjégpálya területéről való kitiltást vonhatja maga után.

20. A pálya használatának igénybevételével a Hunyadi téri Műjégpálya látogatói elfogadják, hogy a pálya rendezvényein kép-, és hangfelvételek készülhetnek, melyeken, mint látogatók feltűnhetnek, de semmilyen követeléssel nem léphetnek fel a rendezőkkel, a felvétel készítőivel vagy annak jogos felhasználóival szemben.

21. A jégpálya területén és környezetében kizárólag a Budapest Főváros VI. Kerület Terézváros Önkormányzat engedélye alapján helyezhető ki bármilyen jellegű reklám, szóróanyag, hirdetés.

NYITVA TARTÁS

A pálya minden nap 8 és 20 óra között tart nyitva. Hétköznap reggel 8-tól 15 óráig az oktatási intézmények gyermekcsoportjai élveznek elsőbbséget. A lakosságot 15 órától várjuk hétköznaponként.

Hétvégenként, ünnepnapokon, illetve az iskolai téli szünet idején a kerületi lakosok, valamint a kerületi intézmények dolgozói és családtagjaik egész nap igénybe vehetik a korcsolyapályát 8 és 20 óra között. December 24-én a pálya 8-12 óráig, december 25/26-án 10-20 óráig, december 31-én 8-18 óráig, január 1-jén pedig 14-20 óráig lesz nyitva.

Baleset esetén a legközelebbi egészségügyi intézmény a Csengeri u. 25. sz. alatt található Terézvárosi Egészségügyi Szolgálat, amely a 321-2200 telefonszámon érhető el.